
Uznesenie Okresný súd Spišská Nová Ves, v právnej veci maloletého dieťaťa: A. B., nar. XX.XX.XXXX, trvale bytom C., dieťa rodičov: matka D. E.¸ nar. XX.XX.XXXX, trvale bytom C. a otec F. B., nar. XX.XX.XXXX, trvale bytom C., na návrh Úradu práce, sociálnych vecí a rodiny Spišská Nová Ves, v konaní o neodkladnom opatrení, takto rozhodol: I. Zrušuje sa neodkladné opatrenie, ktoré bolo nariadené uznesením č.k. 17P/68/2026-8 zo dňa 1.4.2026, ktorým bola maloletá A. B., nar. XX.XX.XXXX dočasne zverená do starostlivosti Centra pre deti a rodiny G., H. I. H. J., F. K. X, I. H. J., ktorá sa mala realizovať po dobu najdlhšie šesť mesiacov, počnúc od vykonateľnosti tohto uznesenia. odôvodnenie: 1. Tunajšiemu súdu bol dňa 30.3.2026 doručený návrh Úradu práce, sociálnych vecí a rodiny Spišská Nová Ves (ďalej len „úrad“ alebo „navrhovateľ“), ktorým navrhol, aby súd nariadil neodkladné opatrenie, ktorým bude maloletá A. B., nar. XX.XX.XXXX odovzdaná do dočasnej starostlivosti Centra pre deti a rodiny G., n.o. I. H. J., F. K. X, I. H. J.. 2. Po vykonanom dokazovaní súd uznesením č.k. 17P/68/2026-8 zo dňa 1.4.2026, právoplatným dňom 15.5.2026 o návrhu na nariadenie neodkladného opatrenia rozhodol nasledovne: Súd n a r i a ď u j e toto neodkladné opatrenie: Maloletá A. B., nar. XX.XX.XXXX sa dočasne z v e r u j e do starostlivosti Centra pre deti a rodiny G., n.o. I. H. J., F. K. X, I. H. J., ktorá sa bude realizovať po dobu najdlhšie šesť mesiacov, počnúc od vykonateľnosti tohto uznesenia I I . U s t a n o v u j e s a Obec C. za kolízneho opatrovníka pre maloletú a to na jej zastupovanie v tomto konaní. 3. Zo správy L. G., H. zo dňa 7.5.2026 vyplynulo, že u mal. A. bola zistená gravidita. A zo správy zo dňa 4.6.2026 vyplynulo, že dňa 4.6.2026 o 8:30 mal. A. počas plnenia vzdelávacích úloh v samostatnej budove CDR svojvoľne odišla. Ušla smerom do mesta, nevedeli kam mala namierené. Dňa 7.5.2026 od kedy bola dovezená príslušníkmi PZ SR - do dnešného dňa nebol s ňou žiadny problém. 4. Zo správy Úradu zo dňa 1.9.2026 vyplynulo, že v minulosti bolo maloletej uložené výchovné opatrenie, ktoré nesplnilo účel a vzhľadom k tomu, bol zo strany úradu podaný návrh na nariadenie ústavnej starostlivosti. Pre krátkosť času Okresný súd Spišská Nová Ves nerozhodol vo veci samej a 01.04.2026 vydal uznesenie sp. zn. 17P/68/2026 zo dňa 01.04.2026, vykonateľným 01.04.2026, ktorým dočasne zveril maloletú A. do starostlivosti Centra pre deti a rodiny G., n. o. Spišská Nová Ves po dobu najdlhšie 6 mesiacov, počnúc od vykonateľnosti uznesenia. Maloletá v čase umiestnenia zo zariadenia
pravidelne utekala. Po úteku zo zariadenia zo dňa 06.03.2026 sa podarilo maloletú vypátrať až dňa 07.05.2026, kedy bola príslušníkmi Policajného zboru odovzdaná do CDR ALŽBETKA, n. o. V čase jej návratu bolo zistené, že maloletá je v 4. mesiaci tehotenstva. V súčasnosti je maloletá A. opätovne vedená v pátraní Policajného zboru SR, keďže dňa 04.06.2026 svojvoľne opustila CDR ALŽBETKA, n. o., pričom do dnešného dňa sa do zariadenia nevrátila. Maloletá je v súčasnosti približne v 7. – 8. mesiaci tehotenstva a zdržiava sa v mieste jej trvalého pobytu. V dôsledku úteku a skrývania sa vyhýba nielen kontaktu s políciou, ale aj kontaktu s úradom a ďalšími inštitúciami, ktoré vníma ako riziko jej nájdenia a následného návratu do zariadenia. Z uvedeného dôvodu sa vyhýba aj bežným činnostiam mimo rodinného prostredia a lekárskym prehliadkam. Vzhľadom na pokročilé štádium tehotenstva úrad považuje za závažné, že za súčasnej situácie nie je možné zabezpečiť pravidelné sledovanie zdravotného stavu maloletej a priebehu tehotenstva. Úrad má preto obavu, že pokračovanie takéhoto spôsobu života môže predstavovať riziko pre zdravie maloletej aj nenarodeného dieťaťa. S maloletou bol vykonaný pohovor, počas ktorého uviedla, že sa v zariadení necíti dobre, nechce v ňom byť a aj z uvedeného dôvodu zo zariadenia opakovane uteká. Vyjadrila želanie vrátiť sa k rodičom, pričom uviedla, že v domácom prostredí by už neutekala, absolvovala by potrebné lekárske prehliadky a po pôrode sa chce starať o svoje dieťa a naďalej navštevovať školu. Rodičia deklarovali záujem o jej návrat do biologickej rodiny a pripravenosť poskytovať jej počas tehotenstva potrebnú starostlivosť a po pôrode jej pomáhať so starostlivosťou o dieťa. V domácnosti sú vytvorené podmienky na zabezpečenie základnej starostlivosti o maloletú a jej dieťa. Úrad si je vedomý, že maloletá utekala aj z domácnosti rodičov a obdobné problémy s útekmi sa vyskytujú aj pri ďalších mal. deťoch v rodine. Napriek tomu považuje za potrebné zohľadniť jej aktuálnu situáciu, najmä skutočnosť, že pobyt na úteku jej bráni v kontakte s úradom a ďalšími inštitúciami a zároveň jej sťažuje prístup k potrebnej zdravotnej starostlivosti. Úrad v rodine už v súčasnosti vykonáva opatrenia sociálnoprávnej ochrany detí a sociálnej kurately a v ich realizácii bude pokračovať aj po prípadnom návrate maloletej do prirodzeného rodinného prostredia. Vzhľadom na vek maloletej, pokročilé štádium tehotenstva a riziká spojené s jej súčasným pobytom na úteku považuje úrad za vhodné, aby sa maloletá vrátila do biologickej rodiny, kde chce zostať a kde rodičia prejavujú záujem zabezpečiť jej potrebnú starostlivosť a podporu. Takéto riešenie považuje úrad za vhodnejšie než jej ďalšie zotrvanie v zariadení, najmä za situácie, keď sa maloletá v zariadení dlhodobo nezdržiava a opakovane z neho uteká. Úrad bude aj naďalej sledovať situáciu v rodine a v prípade potreby prijímať potrebné opatrenia. Rovnako úrad nepovažuje za potrebné pokračovať v konaní o nariadení ústavnej starostlivosti, keďže za súčasnej situácie považuje návrat maloletej do prirodzeného rodinného prostredia za vhodnejšie riešenie. 5. Podľa § 363 zákona č. 161/2015 Z.z. Civilný mimosporový poriadok CMP, súd môže aj bez návrhu zrušiť nariadené neodkladné opatrenie, ak sa zmenia pomery alebo ak odpadli dôvody, pre ktoré bolo nariadené. 6. Na základe uvedeného dospel súd k záveru, že došlo k zmene pomerov oproti tým, z ktorých vychádzal pri nariadení neodkladného opatrenia. Maloletá A. je toho času neodkladným opatrením dočasne umiestnená v starostlivosti Centra pre deti a rodiny G., H. I. H. J., F. K. X, I. H. J. na dobu najdlhšie šesť mesiacov od vykonateľnosti rozhodnutia (od 1.4.2026). Súd mal z predložených listinných dôkazov za preukázané, že vzhľadom na potvrdenú graviditu u mal. A. je toho času v najlepšom záujme návrat maloletej do jej biologickej rodiny. Dôvodom pravidelných útekov zo zariadenia, je jej nespokojnosť so zariadením, kde sa necíti dobre. Z pohovoru vyplynulo, že si praje návrat domov k svojim rodičom, kde by už neutekala, absolvovala by lekárske prehliadky a po pôrode sa bude riadne starať o svoje dieťa a navštevovať školu. Rodičia majú o návrat maloletej do domáceho prostredia taktiež záujem, chcú sa o ňu počas tehotenstva postarať a po pôrode jej budú so starostlivosťou o dieťa nápomocní. Úrad potvrdil, že v domácnosti sú vytvorené podmienky na zabezpečenie základnej starostlivosti o maloletú a jej dieťa. Počas útekov maloletej zo zariadenia sa tejto nedostáva potrebná zdravotná starostlivosť v súvislosti s tehotenstvom, ani náležitý dozor nad maloletou a jej nenarodeným dieťaťom. 7. Nakoľko je toho času vhodný návrat maloletej do jej prirodzeného prostredia za súčasného výkonu opatrení a dozoru v rodine zo strany Úradu, súd rozhodol tak, ako je uvedené vo výrokovej časti tohto rozhodnutia a zrušil uznesenie o nariadení neodkladného opatrenia č.k. 17P/68/2026-8 zo dňa 1.4.2026, aby mohlo byť maloleté dieťa odovzdané naspäť do domácnosti rodičov.
Poučenie: Proti tomuto uzneseniu nie je možné podať odvolanie.

